Worcester F 80 Distinctiones

227 Sanctificatio

Sanctificacio sumitur tripliciter. Pro emendacione a peccato, vt ibi, Rom. 6[:22]: *Liberati a peccato, servi autem facti Deo, habetis fructum in sanctificationem*.

¶ Secundo, pro dedicacione ad diuinum cultum, Exod. 40[:9]: *Vnges tabernaculum* et omnia vasa eius *ut sanctificentur*.

¶ Tercio, pro confirmacione in bono, sic Joannes et alii in gratia confirmatione dicuntur sanctificati, Jer. 1[:5]: *Antequam exires[[1]](#footnote-1) de* ventre sanctificaui te.

¶ Isto modo ecclesia dicitur sanctificari in laicis quando a peccatis mundantur. In clericis quando Domino cultui mancipantur. In prelatis quando confirmantur. De primo, Num. 31[:23]: *Quidquid potest transire*

/fol. 297ra/

*per flammas, purgabitur: quod autem ignem non* poterit *sustinere, aqua expiationis sanctificabitur.* Hec erat uulgaris sanctificacio signans quod per aquam baptismi et ignem penitencie quemlibet posse et debere purgari ab originali et actuali peccato, Psal. [65:12]: *Transivimus per ignem et aquam,* etc.

¶ De secundo, dicitur de Aaron in persona clericorum, Eccli. 45[:4]: *In fide et lenitate ipsius sanctum[[2]](#footnote-2) fecit illum, et elegit eum ex omni carne*. In fide quo ad Deum, in lenitate pacientie quo ad proximum, separatus a carne quo ad seipsum. Et sicut ecclesia sanctificata non deuoluitur vlterius ad vsum alienum quam ad diuinum. Sic nec isti vlterius ad peccatum reuertantur, sed [1 Thess. 4:4]: *Sciat vnusquisque vas suum possidere in sanctificacionem*.

¶ De tercio, Exod. 19[:22]: *Sacerdotes qui accedunt ad Dominum, sanctificentur*, id est, confirmentur in bono quia ipsi sunt columpne ad sustinendum alios.

¶ In figuram huius triplicis sanctificacionis offeruntur in tabernaculo tria genera animalium, Num. 15[:3]. Bos qui congruit labori laicorum. Agnus qui exprimit simplicitatem religiosorum. Aries dux in grege qui conuenit regimini prelatorum.

¶ Et nota quod ad sanctificacionem multa nos mouent. Primo, nos mouent voluntas Dei, si enim insensibilia vt elementa obediunt nutui Dei, et languidi uoci medici ut ad tempus corporaliter sanentur, cur non magis homo[[3]](#footnote-3) voci Dei ut sanctificetur, [1] Thess. 4[:3]: *Hæc est voluntas Dei, sanctificatio vestra*. Secundo, vocacio Domini, si aues obediunt voci domini sui,[[4]](#footnote-4) multo plus homines[[5]](#footnote-5) voci Dei, [1] Thess. 4[:7]: *Non enim vocavit nos in immunditiam, sed in sanctificationem*. Tercio, exemplum sancti. Nam discipulus imitatur magistrum, depingentem, Leu. 19[:2]: *Sancti estote, quia ego sanctus sum*.

¶ Secundo, debet nos mouere ad sanctificationem valor ipsius materie que debet sanctificari quod est anima humana ipsa est nempe creatura rationalis, domus Dei spiritualis, ancilla Christi spiritualis.

¶ De primo, si sus volutetur, si canis redeat ad vomitum, non est mirandum cum sint irrationabilia, set si filia regis, scilicet, anima fedetur turpe est. Ideo Jos. 7[:13] dicitur *Sanctifica* mihi *populum*. Non dicit gregem, Eccli. 2[:20]: *Qui timent Dominum præparabunt corda sua, et in conspectu* eius *et sanctificabunt animas suas*.

¶ De secundo, turpe foret facere de[[6]](#footnote-6) templo Dei sterqui-

/fol. 297rb/

linium, de ymagine Dei idolum, Psal. [92:5]: *Domum tuam decet sanctitudo*.

¶ De tercio, volunt nobiles mundani habere familiam, Luc. 1[:75]: *In sanctitate et justitia coram ipso*. Quia ergo Deus uult habere domum suam in qua quiescat familiam suam que ei seruiat et talis est anima. Decet ut anima sit sancta. Sed heu quia Ezech. 28[:18] dicitur secundum multitudinem iniquitatum *tuæ polluisti sanctificationem*.

¶ Est sciendum quod aliter sanctificat homo, aliter Deus. Nam homo sanctificat dispositiue et ministerialiter, et hoc verbo orationis, [1] Tim. 4[:5]: *Sanctificatur enim per verbum et orationem*. Deus autem sanctificat effectiue siue causaliter et hoc beneplacito electionis. Nam quemcumque elegit Dominus, ipse est sanctus.

1. exires ] *add.* ~~exires~~ F 80. [↑](#footnote-ref-1)
2. sanctum ] *add*. ~~factum~~ F 80. [↑](#footnote-ref-2)
3. homo ] Lambeth, F 128 *om*. F 80. [↑](#footnote-ref-3)
4. si aues obediunt voci domini sui ] F 128 *om.* F 80, Lambeth. [↑](#footnote-ref-4)
5. homines ] Lambeth, F 128 *om*. F 80. [↑](#footnote-ref-5)
6. de ] *add*. tem F 80. [↑](#footnote-ref-6)